《送施屿南比部恤刑畿内》
明代·孙继皋

金科玉节去翩翩，多少衔情拜马前。明主自亲三辅地，使君身马万人天。

几回丙夜停丹笔，合有阳春曜紫渊。预想平反偏称旨，垂衣风动四方传。

作者简介：（1550—1610）常州府无锡人，字以德，号柏潭。万历二年进士第一。除修撰。官至吏部侍郎，摄铨事，论救诸谴谪官，无所避讳。神宗嫡母陈太后梓宫发引，帝称疾不送，遣官代行，继皋上疏极谏，忤旨。及三殿失火，大臣请去者，皆慰留，独继皋致仕去，卒赠礼部尚书。有《宗伯集》、《柏潭集》。